ส่วนที่ 1

ข้อมูลสรุป (Executive Summary)

ที่มาของการดำเนินธุรกิจของบริษัท

บริษัท อินเตอร์ ฟาร์อีสท์ วิศวการ จำกัด (มหาชน) ชื่อภาษาอังกฤษ INTER FAR EAST
ENGINEERING PUBLIC COMPANY LIMITED “ IFEC ”
ประกอบธุรกิจหลักประเภทเป็นผู้นำเข้าและเป็นตัวแทนจำหน่ายสินค้า
ประเภทเครื่องถ่ายเอกสารและวัสดุสิ้นเปลือง ยี่ห้อโคนิก้า มินอลต้า ในประเทศไทยแต่เพียงผู้เดียว
โดยได้รับการแต่งตั้งจาก Konica Minolta Business Technologies Inc. (KMBT)
บริษัทผู้ผลิตในประเทศญี่ปุ่น นอกจากนี้บริษัทฯ ยังได้รับการแต่งตั้งจากบริษัท เอ็น อี ซี
(ประเทศไทย) แต่งตั้งเป็นตัวแทนจำหน่ายระบบตู้สาขาโทรศัพท์ ยี่ห้อ NEC

ณ 31 ธันวาคม 2551 บริษัทมีสาขาในประเทศ 11 สาขา คือ สาขาเชียงใหม่ สาขาพิษณุโลก
สาขาบางเขน สาขารามคำแหง สาขาบางนา สาขาสาทร สาขาศรีราชา สาขาขอนแก่น
สาขาสุราษฎร์ธานี สาขาภูเก็ต สาขาหาดใหญ่

บริษัทฯ มีปัจจัยความเสี่ยงซึ่งได้เปิดเผยไว้แล้ว ในหัวข้อ “ปัจจัยความเสี่ยง” หน้าที่ 5-6

ผลการดำเนินงานของบริษัท ในปี 2551 สรุปโดยสังเขปดังนี้

  1. รายได้จากการขายและบริการ : รายได้จากการขายและบริการปี 2551 มีจำนวน 570.27
  ล้านบาท เพิ่มขึ้นจำนวน 4.52 ล้านบาท หรือคิดเป็น 0.79% เมื่อเทียบกับปีก่อน ถึงแม้ว่าปีก่อน
  บริษัทฯ มีการขายเครื่องถ่ายเอกสารเป็น กรณีพิเศษให้กับโครงการหนึ่งก็ตาม ซึ่งในปี 2551
  บริษัทฯ บรรลุเป้าหมายการให้เช่าแก่โครงการขนาดใหญ่หลายแห่ง โดยมีอายุสัญญาเช่าประมาณ
  3 ปี บริษัทฯ ทยอยรับรู้รายได้จากการให้บริการ

2.  กำไรขั้นต้น : กำไรขั้นต้น ถือว่ายังมีอัตราที่คงที่ หรือ เพิ่มขึ้น 0.54%

3.  ค่าใช้จ่ายในการขายและบริหาร : ค่าใช้จ่ายในการขายและบริหาร เพิ่มขึ้น 13.82
    ล้านบาทหรือคิดเป็น 7.40% เมื่อเทียบกับปีก่อน ซึ่งเพิ่มขึ้นจากค่าใช้จ่ายในการดำเนินงานปกติ
    เช่น ค่าใช้จ่ายเกี่ยวกับพนักงาน ค่าส่งเสริมการขาย และบริษัทฯ มีผลขาดทุนจากการด้อยค่า–
    สินทรัพย์รอการจำหน่ายของส่วนงานที่ยกเลิก จำนวน 5.82 ล้านบาท

  ค่าใช้จ่ายจากการลงทุนใน SUPREME THAI COMPANY LIMITED ประเทศจีน โดยที่บริษัท
  อินเตอร์ ฟาร์อีสท์ (ฮ่องกง) จำกัด ซึ่งเป็นบริษัทย่อยได้ลงทุนใน SUPREME THAI COMPANY

  LIMITED ประเทศจีน เพื่อประกอบกิจการภัตตาคารร้านอาหารไทย โดยถือหุ้นในอัตราร้อยละ90
  ต่อมาในการประชุมคณะกรรมการของบริษัทฯ ครั้งที่ 5/2551 เมื่อวันที่ 4 พฤศจิกายน 2551
  ได้มีมติอนุมัติแผนการยกเลิกส่วนงานนี้ลงเนื่องจากส่วนงานดังกล่าวประสบผลการขาดทุนจากการดำเนินงานอย่างต่อเนื่อง
  และยังไม่มีแนวโน้มที่จะทำกำไรได้ในอนาคต
  มีผลให้บริษัทฯรับรู้ผลขาดทุนจากการดำเนินงานของส่วนงานที่ยกเลิก
  ซึ่งเป็นส่วนหนึ่งของค่าใช้จ่ายในการขายและบริหารของบริษัทฯในงบการเงินรวมของบริษัทโดยแบ่งเป็นของปี
  2550 จำนวน 6.43 ล้านบาท และของปี 2551 จำนวน 6.75 ล้านบาท
  และในงบการเงินเฉพาะกิจการ ในปี 2551 บริษัทฯ ตั้งค่าเผื่อการด้อยค่าเงินลงทุนในบริษัท
  อินเตอร์ ฟาร์อีสท์ (ฮ่องกง) จำกัด จำนวน 8.61 ล้านบาท
  และพิจารณาตั้งค่าเผื่อหนี้สงสัยจะสูญในเงินให้กู้ยืมระยะสั้นจากบริษัทย่อยดังกล่าว จำนวน 4.40
  ล้านบาท รวม 13.01 ล้านบาท บริษัทไม่มีการค้ำประกันหนี้สินใดๆ
  แก่บริษัทย่อยดังกล่าวและบริษัทไม่คาดว่าจะได้รับความเสียหายอย่างเป็นสาระสำคัญจากการหยุดการดำเนินธุรกิจของบริษัทย่อยดังกล่าว
  นอกเหนือจากจำนวนที่ได้ตั้งค่าเผื่อการด้อยค่าเงินลงทุนและค่าเผื่อหนี้สงสัยจะสูญไว้ในบัญชีแล้ว

4.  กำไรสุทธิ

  บริษัทฯ มีกำไรสุทธิ ในปี 2551 จำนวน 55.67 ล้านบาท หรือ 9.53% ของรายได้รวม
  ลดลงจากปีก่อน

  15.25 ล้านบาท ทั้งนี้ มาจากค่าใช้จ่ายในการขายและบริหาร ที่เพิ่มขึ้น จำนวน 13.82
  ล้านบาท และมีผลขาดทุน จากการด้อยค่า–สินทรัพย์รอการจำหน่ายของส่วนงานที่ยกเลิก จำนวน
  5.82 ล้านบาทในขณะที่บริษัทฯ รายได้จากการขายและบริการ เพิ่มขึ้น 4.52 ล้านบาท

ด้านฐานะทางการเงินของบริษัทฯ ณ วันที่ 31 ธันวาคม 2551 สรุปโดยสังเขปดังนี้

สินทรัพย์ : 

ปี 2551 สินทรัพย์มีมูลค่ารวมทั้งสิ้น 814.59 ล้านบาท เพิ่มขึ้นจากปีก่อน จำนวน 69.55 ล้านบาท ซึ่งเพิ่มขึ้นในส่วนของสินทรัพย์ถาวร-ประเภทเครื่องเช่า ผลจากบริษัทฯ บรรลุเป้าหมายการให้เช่าแก่โครงการขนาดใหญ่หลายแห่ง อีกทั้งเพิ่มขึ้นในส่วนของลูกหนี้การค้า-ส่วนที่ถึงกำหนดชำระเกินกว่าหนึ่งปี (ลูกหนี้ขายผ่อนชำระ) และสินค้าคงเหลือ

-   หนี้สิน :

  ปี 2551 หนี้สินรวมทั้งสิ้น 349.93 ล้านบาท เมื่อเทียบกับปีก่อน เพิ่มขึ้น 38.68 ล้านบาท
  ซึ่งส่วนใหญ่เพิ่มขึ้น ในส่วนของภาระหนี้กับธนาคารพาณิชย์
  ผลจากการสั่งซื้อสินค้าจากต่างประเทศโดยใช้วงเงินสินเชื่อสำหรับเงินกู้ระยะยาวกับธนาคารพาณิชย์
  ณ วันที่ 31 ธันวาคม 2551 มียอดคงเหลือ 164.42 ล้านบาท ในระหว่างปีบริษัทฯ
  จ่ายคืนเงินกู้ยืม (ก่อนกำหนด) จำนวน 8 ล้านบาท และจ่ายคืนเงินกู้ยืมตามสัญญา จำนวน
  20.85 ล้านบาท รวม 28.85 ล้านบาท

-   ส่วนของผู้ถือหุ้น :

  ปี 2551 ส่วนของผู้ถือหุ้นรวมทั้งสิ้น 464.66 ล้านบาท เพิ่มขึ้นจำนวน 30.88 ล้านบาท
  หรือเพิ่มขึ้น 7.12% เมื่อเทียบกับปีก่อน ซึ่งเพิ่มขึ้นจากผลกำไรสุทธิ หลังการจ่ายเงินปันผล

สำหรับการดำเนินธุกิจของบริษัทฯ ในปี 2551 สรุปดังนี้

  บริษัทฯ ยังคงเน้นตลาดขายและเช่าเครื่องผลิตเอกสารสีและเครื่องผลิตเอกสารความเร็วสูง
  รวมถึงการให้บริการเกี่ยวกับเครื่องถ่ายเอกสารดิจิตอลมัลติฟังค์ชั่น ยี่ห้อโคนิก้า มินอลต้า
  เครื่องพิมพ์สำเนาอัตโนมัติ ยี่ห้อ Risograph และระบบชุมสายโทรศัพท์ (PABX) ยี่ห้อ NEC
  รวมไปถึงได้มีการเพิ่มเติมผลิตภัณฑ์ด้าน Software Application
  ด้านการบริหารจัดการเอกสารสำนักงาน (Electronic Document Management)

  ที่ผ่านมา ผลิตภัณฑ์ของบริษัทฯ คือ เครื่องถ่ายเอกสารดิจิตอลมัลติฟังค์ชั่น ยี่ห้อโคนิก้า มินอลต้า
  ได้มีพัฒนาการด้านเทคโนโลยีเป็นไปอย่างรวดเร็ว เริ่มจากเครื่องดิจิตอลมัลติฟังค์ชั่นขาว/ดำ
  (Mono Chrome) และนำไปสู่เครื่องดิจิตอลมัลติฟังค์ชั่นสี (Color Multifunction)
  ที่มีระบบการปฏิบัติงานอย่างเต็มรูป ทั้งที่เป็น Office Color Multifunction
  สำหรับใช้งานในสำนักงานทั่วๆไป และ Color Production Print
  ที่เหมาะสมกับศูนย์การพิมพ์และธุรกิจอุตสาหกรรมเกี่ยวกับสื่อสิ่งพิมพ์
  เนื่องด้วยโลกแห่งธุรกิจปัจจุบันมีการเปลี่ยนแปลงอยู่เสมอและเป็นไปในทิศทางที่รวดเร็วมาก
  เพื่อให้คงไว้ซึ่งความเป็นเลิศในทุกๆ ด้าน โคนิก้า มินอลต้า จึงได้นำเสนอผลิตภัณฑ์รุ่นต่างๆ
  ออกสู่ท้องตลาด ซึ่งผลิตภัณฑ์ของโคนิก้า มินอลต้า จะประกอบไปด้วยคุณสมบัติที่โดดเด่นมากมาย
  ด้วยรูปลักษณ์สวยงามไม่เหมือนใคร ประสิทธิภาพการทำงานที่เหนือชั้น
  ประสานและเชื่อมโยงการทำงานได้อย่างไร้ขีดจำกัด
  เติมเต็มทุกความต้องการให้กับทุกองค์กรทุกสาขาอาชีพอย่างลงตัว
  และสามารถตอบสนองความต้องการให้กับลูกค้าด้วยเครื่องดิจิตอลมัลติฟังค์ชั่นสีและขาวดำหลากหลายรุ่น